FC Midtjylland har sikret sig den australske kantspiller Awer Mabil, der er hentet i Adelaide United.

FC Midtjylland fortsætter oprustningen for at gentage mesterskabstriumfen fra sidste sæson. Denne gang har Ulvene kigget mod Australien, hvor de har fundet den 19-årige kantspiller Awer Mabil.

Ifølge Mabils nuværende klub, Adelaide United, rejser Mabil allerede tirsdag mod Danmark, hvor han skal gennemgå et lægetjek.

- Jeg vil gerne takke Adelaide United for at give mig lov til at forfølge min drøm om at spille i Europa for en meget stærk og ambitiøs klub, der sætter høje standarder, siger Mabil til klubbens hjemmeside.

Mabil, der er født i Kenya men har australsk statsborgerskab, kan begå sig på begge kanter.